Sporazum o predaji 21. korpusa
Temeljem postignutog dogovora o prekidu paljbe i predaji oružja i vojne opreme od strane pobunjenih Srba postignutog između načelnika Glavnog stožera hrvatske vojske, generala zbora Zvonimira Červenka i zapovjednika UNCRO-a, generala Janviera i zaključaka sa sastanka vojnih delegacija održanog dana 08. kolovoza 1995. godine u sjedištu UNCRO u Glini, postignut je

S P O R A Z U M
o predaji 21. kordunskog korpusa po slijedećem:

1. Predaja naoružanja, streljiva, borbenih i neborbenih m/v i ostale vojne opreme

1.1. 21. kordunski korpus predat će dana 09. kolovoza 1995. godine, u vremenu od 07:00 do 14:00 sati cjelokupno naoružanje i streljivo, borbena i neborbena m/v i ostalu vojnu opremu Hrvatskoj vojsci.

1.2. Iz točke 1.1. ovog Sporazuma se izuzima kratko osobno oružje, i to:
- 100 kom. za osobe policije;
- kratko osobno oružje časnika i dočasnika čiji će broj dogovoriti predstavnici vojne komisije.

1.3. Predaja oružja, streljiva i ostale vojne opreme obaviti će se na dva mjesta, i to:
- Mjesto br. 1 - motel “Brijuni”
- Mjesto br. 2 - Topusko.

1.4. Vrstu vojne opreme koja će biti preuzeta na određenim mjestima, vremensku dinamiku i način predaje utvrditi će vojna komisija prije početka predaje s tim da se većina oružja i opreme predaje na mjestu br. 1.

1.5. U okviru predaje oružja 21. kordunskog korpusa predat će cjelokupno naoružanje i ostali imatelji oružja (policija, lovci i civilne osobe).

1.6. Predaji oružja nazočni će biti predstavnici UNCRO u cilju osiguranja prostora i zaštite osoba koje vrše primopredaju, s tim da obje strane međusobno jamče sigurnost i zaštitu navedenih osoba.

 2. Izvlačenje ljudi dogovoreno je na slijedeći način:

2.1. Trasa kretanja je Topusko - Glina - Sisak - autoput Lipovac i
- Glina - Žirovac - Dvor na Uni.

 2.2. Hrvatske vlasti osigurati će nesmetan i siguran prolaz navedenim trasama.

2.3. Na putu dragovoljnog odlaska iz Republike Hrvatske osigurat će se gorivo, hrana, liječnička pomoć i drugo, a uz pomoć UNCRO-a, EM i međunarodnih humanitarnih organizacija.

2.4. Kamioni kojima će se koristiti za transport ljudi, a pripadaju vojnom programu moraju se ostaviti na granici Republike Hrvatske.

PREDSTAVNICI SRPSKE STRANE:
 Zapovjednik 21. kordunskog korpusa pukovnik Čedo Bulat
 Tošo Pajić
 Zapovjednik 11 br. 21. kordunskog korpusa pukovnik Dragan Kovačić

PREDSTAVNICI HRVATSKE VOJSKE:
 General pukovnik Petar Stipetić
 brigadir Vlado Hodalj
 poručnik Miroslav Vidović

NAZOČAN POTPISIVANJU SPORAZUMA
ZAPOVJEDNIK UNCRO-a SEKTORA SJEVER
pukovnik Col Mokrents

Glina, 08. kolovoz 1995. godine.